Die waarheid is maar net veldiep
Geskryf en geregisseer deur: Bongani Linda
Barney Simon-teater, African Bank Markteater
Tot 22 August 2004
Wanneer ek 'n wit ma en pa in 'n inkopiesentrum sien stap met hulle skattige, swart dogtertjie aan die hand, kompleet met kiertsregop poniestertjies, gaan daar altyd 'n siniese gedagte deur my kop. Gaan hulle nog steeds hul dogter oulik en pragtig vind oor 'n paar jaar? Het hulle ook aan die kind gedink voordat hulle di� belangrike stap geneem het? Aktivis Bongani Linda beantwoord di� vrae in haar jongste toneelstuk, Skin Deep.
Die stuk gaan oor 'n wit gesin van Sandton wat informeel die dogter van hul huishulp aangeneem het, haar na 'n privaatskool gestuur het, en vir haar die mooiste en duurste klere gekoop het, terwyl die res van die huishulp se kinders in die townships moes agterbly.
Mens kan net wonder hoe pynlik dit vir 'n ma moet wees om haar kind aan haar werkgewer te moet afgee, veral as die kind haar dan daarna as net nog 'n bediende in die huis sien en behandel. Wat dryf 'n ma om so 'n desperate stap te neem? Dalk het sy gedink sy sal darem een van haar kinders 'n kans kan gee in die ongenaakbare w�reld van armoede.
Die jong aktrise Zodwa Nkosi wat in Skin Deep die ma speel, verstaan haar karakter Selina se emosionele gewoel goed en kan dit met die kleinste oogflikkering oordra aan die gehoor.
Die ander spelers wat ook 'n goeie bydrae lewer, is Lopang Molope as Wandi, die agtienjarige "aangenome" dogter, wat 'n tipiese bedorwe kugel uitgedraai het, Caryn Davidoff as Taryn, Wandi se wit stiefsuster, Barbara Itzler as Nadine, die wit Sandton-ma, en Lerato Tlhorhalemaje as Dikeledi, die hardcore swart suster van die townships.
Teatergangers wat graag 'n stuk wil sien wat sorg vir 'n realistiese en harde kyk na die werklikheid en waarin ook die ou gesegde "elke man vir himself" weer eens gestaaf word, moet Skin Deep nie misloop nie. LitNet: 30 Julie 2004